《渊明归庄图》
明代·黎贞

富贵不苟得，贫贱亦自荣。俯仰群化中，澹泊乃其情。

生理随分足，去就一毛轻。结庐虎溪侧，南山当前楹。

采采东篱菊，灿灿黄金英。折之既盈把，有酒一时倾。

陶然太古意，妙契夷齐清。焉知尘世上，奔竞日营营。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。